钦定古今图书集成/明伦汇编/皇极典/第174卷 > 册府元龟 > 《贺册尊号表》〈时在潮州所进〉韩愈
## 钦定古今图书集成/明伦汇编/皇极典/第174卷 > 册府元龟 > 《贺册尊号表》〈时在潮州所进〉韩愈

臣某言：伏闻宰相公卿百官及关辅百姓耆耋等，以
陛下功崇德钜，天成地平，宜加号于殊常，以昭示于
来代，陈请恳至，于再于三。陛下仰稽乾符，俯顺人志，
乃以新秋首序，令月吉辰，发扬鸿休，膺受显册。天人
合庆，日月扬光，寰海之间，含生之类，欢欣跃踊，以歌
以舞。臣某诚欢诚喜，顿首顿首。臣闻“体仁长人之谓
元，发而中节之谓和，无所不通之谓圣，妙而无方之
谓神；经纬天地之谓文，戡定祸乱之谓武，先天不违
之谓法天，道济天下之谓应道。”伏惟元和圣神文武，
法天应道皇帝陛下子育亿兆，视之如伤，可谓“体仁
以长人”矣；喜怒以类，刑赏不差，可谓“发而中节”矣；明
照无私，幽隐毕达，可谓无所不通矣。“发号出令，云行
雨施”，可谓妙而无方矣；“三光顺轨，草木遂长”，可谓“经
纬天地”矣；“除划寇盗，宇县清夷，可谓戡定祸乱矣；风
雨以时，祥瑞辐凑，可谓先天而天不违”矣；国内无饥
寒，四裔皆朝贡，可谓道济天下矣；“众美备具，名寔相
当，赫赫巍巍，超今冠古。方当议明堂辟雍之事，撰《泰
山》《梁父》之仪，搜三代”之逸礼，补百王之漏典，时乘六
龙，肆觐东后。微臣幸生圣代，触犯刑章，假息海隅，死
亡无日。瞻望宸极，心魂飞扬，有永弃之悲，无自新之
望，曾不得与鸟兽率舞，蛮裔纵观。为比衔酸抱痛，且耻且惭。无任感恩恋阙恳迫彷徨之至。谨奉表陈贺
以闻。